Akademia mors nie met krisisse nie - Solidariteit Boufonds
Tuis › Artikels › Akademia mors nie met krisisse nie
Wenresep se bestanddele: Neem een groot krisis, meng dit met leierskap en visie, gooi 'n paar stewige "skudde" wilskrag by, versterk die mengsel met kinderlike geloof, verdun dit met Helpmekaar energie, klits hope harde werk by, 'n knypie broedertwis na smaak, versoet met 'n strewe na uitnemendheid, en bak vir sowat 'n dekade in 'n groot bak vol volharding en vasbyt. Dit behoort genoeg te wees vir 'n hele nuwe geslag. Herhaal die resep op elke ander gebied. – Flip Buys, Akademia 2016
Akademia betree in 2016 sy vyfde akademiese jaar op 'n nuwe perseel, met toegewyde personeel en meer as 400 studente in etlike graad- en ander programme.
Volgens Marthinus Visser, uitvoerende hoof van Akademia, benodig Akademia, net soos 'n klein boompie, baie aandag om eendag 'n volwaardige koelteboom vir die gemeenskap te wees. "Akademia kan slegs tot 'n volwaardige Afrikaanse universiteit ontwikkel met die ondersteuning van die Afrikaanse gemeenskap. Daarom brei Akademia by hierdie bekendstellingsfunksie meer uit oor ons toekomsplanne en hoe mense daartoe kan bydrae, het Visser tydens die geleentheid gesê.
Flip Buys, voorsitter van die Solidariteit Beweging, het tydens die openingsgeleentheid gesê dat die instellings in die Beweging nie vir 'n beter verlede veg nie, maar vir 'n beter toekoms. "Die krisisse wat ons tans in die gesig staar rakende ons bestaande kampusse, moet nie gemors word nie – dit skep geleenthede en oplossings. Ons sal steeds die bestaande ruimtes van tersiêre onderrig beskerm, maar ons bou ook solank nuwe ruimtes, sê Buys.
Piet le Roux, die nuwe akademiese hoof van Akademia, het verduidelik waar Akademia tans staan, wat hulle vir 2017 beplan en wat die instelling se nege planne op die weg na 2020 behels. Volgens le Roux het Akademia tans 400 studente, 25 voltydse personeel en 7 studiesentrums landswyd. "Ons wil ons studentegetalle van 400 na 700 in 2017 opstoot en ons studiesentrums na 15 vermeerder. Verskeie nuwe grade, waaronder BCom Regte, Finansiële Beplanning, BRek, Verpleegkunde en ander kort kursusse wag ook op akkreditasie," sê Le Roux.
As deel van sy 2020-plan beoog Akademia om 2 000 voltydse studente te hê, asook 'n onderrigmodel wat dag – en aandklasse aanbied. Verdere programme soos Handelswetenskappe, Gesondheidswetenskappe, Geesteswetenskappe en selfs Natuurwetenskappe word ook vir moontlikhede implementering oorweeg. Boonop sal nuwe akademiese vennootskappe ook gesluit word, terwyl die internasionale akkreditasie van kursusse ook ondersoek sal word.
Akademia is so sterk soos die ondersteuning uit sy gemeenskap. Daar is die afgelope tyd 'n groot toename in navrae oor hoe die gemeenskap Akademia kan ondersteun.
Skenkings aan Akademia
Vir belastingaftrekbare skenkings aan Akademia, kontak donasies@akademia.ac.za.
Dra by tot die Solidariteit Boufonds (kliek hier)
Skenkings vir studiehulp
Om studiehulp aan behoeftige studente te verleen, kontak donasies@akademia.ac.za. Hierdie studiehulp word deur die Solidariteit Helpende Hand bestuur.
Vra vir Virseker-kwotasie
Buys het sy toespraak afgesluit deur te sê: " Ons Afrikaanse gemeenskap kan bou, ons het dit al vantevore gedoen en ons kan dit weer doen."